ปรับการระบายน้ำผ่านท้ายเขื่อนเจ้าพระยา รองรับน้ำเหนือไหลหลากที่มีแนวโน้มเพิ่มสูงขึ้น
สถานการณ์น้ำในแม่น้ำเจ้าพระยา ปัจจุบันเวลา 06.00 น. ที่สถานีวัดน้ำ C.2 อำเภอเมือง จังหวัดนครสวรรค์ มีน้ำไหลผ่าน 1,558 ลบ.ม./วินาที ระดับน้ำต่ำกว่าตลิ่งประมาณ 4 เมตร ควบคุมการระบายน้ำผ่านท้ายเขื่อนเจ้าพระยาที่สถานี C.13 อำเภอสรรพยา จังหวัดชัยนาท ในอัตราประมาณ 1,500 ลบ.ม./วินาที เท่ากับวานนี้ 1,500 ลบ.ม./วินาที ทั้งนี้ มีฝนตกหนักในพื้นที่ตอนบนบริเวณจังหวัดเเพร่ สุโขทัย อุตรดิตถ์ พิษณุโลก และเพชรบูรณ์ จะส่งผลทำให้เเม่น้ำยม เเม่น้ำน่าน และลำน้ำสาขาไหลลงสู่เขื่อนเจ้าพระยาเพิ่มขึ้นในระยะต่อไป กรมชลประทาน จำเป็นต้องทยอยปรับการระบายน้ำผ่านเขื่อนเจ้าพระยา ไปจนถึงอัตรา 1,550 ลบ.ม./วินาที เริ่มตั้งแต่วันนี้เวลา 13.00 น. เป็นต้นไป อาจส่งผลให้ระดับน้ำด้านท้ายเขื่อนเพิ่มสูงขึ้นจากระดับปัจจุบัน ได้แก่ บริเวณชุมชนที่อยู่ในพื้นที่ลุ่มต่ำนอกคันกั้นน้ำ ที่คลองโผงเผง จังหวัดอ่างทอง คลองบางบาล จังหวัดพระนครศรีอยุธยา ตำบลหัวเวียง อำเภอเสนา ตำบลลาดชิด ตำบลท่าดินแดง อำเภอผักไห่ จังหวัดพระนครศรีอยุธยา กรมชลประทาน จะบริหารจัดการน้ำและควบคุมปริมาณการระบายน้ำ ผ่านเขื่อนเจ้าพระยาให้เหมาะสมสอดคล้องกับสถานการณ์น้ำฝน-น้ำท่า อย่างเต็มศักยภาพ โดยคำนึงถึงพื้นที่ลุ่มต่ำให้สามารถเก็บเกี่ยวผลผลิตทางการเกษตรเเล้วเสร็จ พร้อมทั้งเน้นย้ำโครงการชลประทานในพื้นที่ลุ่มน้ำเจ้าพระยาตอนล่าง เตรียมรับมือน้ำทะเลหนุนสูงบริเวณแม่น้ำเจ้าพระยา ระหว่างวันที่ 24–29 สิงหาคมนี้